C 81/20
SK
Úradný vestník Európskej únie
18.2.2022
Streda 23. júna 2021
k základným službám vrátane WASH a k službám vzdelávania a zdravotnej a inej starostlivosti, čo vážne ohrozuje vývoj, budúcnosť a zdravie týchto detí; 19. zdôrazňuje skutočnosť, že dôsledky vypuknutia pandémie ochorenia COVID-19 neprimerane postihujú najchudobnejších a ľudí v najviac znevýhodnených, marginalizovaných a nechránených sociálnych kategóriách vrátane osôb s telesným a duševným postihnutím, osôb s chronickými zdravotnými problémami, osôb s problémami duševného zdravia a starších osôb, ktoré už majú obmedzený alebo nemajú žiadny prístup k základnej hygiene a liečbe v súvislosti so svojimi potrebami zdravotnej starostlivosti a ktoré sa stali v dôsledku pandémie ešte zraniteľnejšími;
Utečenci a vysídlené osoby 20. naliehavo vyzýva Komisiu, aby sa zaoberala osobitnými potrebami utečencov, migrantov a vnútorne vysídlených osôb a presadzovala hlavnú zásadu sietí verejného zdravia, podľa ktorej sa na nikoho nesmie zabudnúť, a aby sa nevytvárali prekážky pre priamy kontakt humanitárnych pracovníkov v prvej línii s tými, ktorým pomáhajú; so znepokojením pripomína, že utečenci, migranti a vnútorne vysídlené osoby patria medzi najzraniteľnejšie skupiny obyvateľstva postihnuté touto zdravotnou krízou, pretože často čelia neistejším životným podmienkam a zvyčajne čelia väčším prekážkam v prístupe k základným zdravotníckym službám než miestne obyvateľstvo; zdôrazňuje, že je absolútne nevyhnutné, aby mali všetky dotknuté osoby rovnaký prístup k liečbe ochorenia COVID-19 a iným zdravotníckym službám a programom záchrannej siete bez ohľadu na svoju štátnu príslušnosť, právne postavenie, pôvod, pohlavie, sexuálnu orientáciu, rodovú identitu alebo akúkoľvek inú charakteristiku; zdôrazňuje, že je dôležité podporovať utečencov a vnútorne vysídlené osoby pri riešení neprimeraných sociálno-ekonomických dôsledkov pandémie posilnením podpory živobytia a činností vytvárajúcich príjmy, ako aj ich prístupu k bezpečnosti; zdôrazňuje, že politiky EÚ by sa mali usilovať o podporu ich prístupu k zamestnaniu, vzdelaniu a občianskej dokumentácii; naliehavo vyzýva EÚ a členské štáty, aby vytvorili podmienky pre deti a mladých ľudí v utečeneckých táboroch, aby mali prístup k vzdelávaniu vrátane možností dištančného vzdelávania, najmä pokiaľ ide o základné vzdelávanie;
Posilnenie sektora zdravotníctva 21. zdôrazňuje, že pandémia ochorenia COVID-19 zhoršila pretrvávajúci problém nedostatku liekov na celom svete, čo má akútne dôsledky v rozvojových krajinách; zdôrazňuje, že rozvojová pomoc by sa mala v prvom rade zamerať na zabezpečenie „horizontálneho“ pokrytia systémom univerzálnej zdravotnej starostlivosti prostredníctvom holistického prístupu založeného na právach, ktorý zahŕňa okrem iného plné zohľadnenie viacrozmernej povahy zdravia (s úzkym prepojením na rodovú rovnosť, potravinovú bezpečnosť a výživu, vodu a sanitáciu, vzdelávanie a chudobu); požaduje najmä revíziu navrhovaných alebo existujúcich stratégií a partnerstiev s cieľom ďalej posilňovať a podporovať verejné systémy zdravotnej starostlivosti v partnerských krajinách, najmä pokiaľ ide o pripravenosť na pandémie a organizáciu a riadenie systémov zdravotnej starostlivosti vrátane poskytovania všeobecnej zdravotnej starostlivosti, očkovania, monitorovania zdravotného stavu a informovania o zdraví (a to aj dohľadu nad chorobami), odbornej prípravy, náboru a udržania zdravotníckeho personálu, diagnostických kapacít a dodávok liekov; 22. pripomína, že pri posilňovaní systémov zdravotnej starostlivosti by sa nemali zohľadňovať výlučne epidemiologické účinky pandémie ochorenia COVID-19 na partnerské krajiny, ale mali by sa zvážiť aj faktory, ako je potreba zvládať zvýšenú podvýživu spôsobenú narušením potravinových dodávateľských reťazcov alebo psychologický vplyv opatrení na zmiernenie pandémie ochorenia COVID-19; 23. pripomína Komisii, že etablované partnerské organizácie EÚ, ako je Globálny fond, poskytujú cennú pomoc pri rýchlom obstarávaní a nasadzovaní osobných ochranných prostriedkov, diagnostiky a liečebných postupov v súvislosti s ochorením COVID-19, pričom zohrávajú kľúčovú úlohu pri budovaní a posilňovaní zdravotníckych systémov a poskytovaní darcov; 24. zdôrazňuje potrebu čo najskôr zrealizovať programy rutinnej imunizácie a zabezpečiť obnovenie poskytovania iných základných zdravotníckych služieb; požaduje primerané financovanie iniciatív, ako sú Globálna aliancia pre vakcíny a imunizáciu (Gavi) a Koalícia pre inovácie v oblasti pripravenosti na epidémie (CEPI); vyjadruje znepokojenie nad externalizovaným, roztriešteným globálnym systémom riadenia vakcín, ktorý viedol skôr ku konkurencii v oblasti vakcín, diagnostiky a liečby než k spolupráci; naliehavo vyzýva EÚ a členské štáty, aby viedli výzvy na rovnaký a cenovo dostupný prístup k očkovacím látkam na celom svete na základe zásady globálnej solidarity; vyzýva Komisiu, aby zabezpečila, že globálna odpoveď na pandémiu ochorenia COVID-19 neohrozí financovanie EÚ pre iné zásadne dôležité programy v oblasti zdravia, medzi ktoré patrí aj balík minimálnych počiatočných služieb v oblasti sexuálneho a reprodukčného